Ehdotus: EUROOPAN PARLAMENTIN JA NEUVOSTON DIREKTIIVI tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 76/769/ETY muuttamisesta kahdennenkymmenennen kerran (lyhytketjuiset klooratut parafiinit)

(Komission esittämä)

PERUSTELUT

1. JOHDANTO JA ASIAYHTEYS

Lyhytketjuisia kloorattuja parafiineja käytetään Euroopan unionissa pääasiassa apuaineena nestemäisissä metallintyöstöaineissa. Lisäksi niitä käytetään liekinestoaineena kumivalmisteissa ja maalien ja muiden pinnoitteiden apuaineena.

Olemassa olevien aineiden vaarojen arvioinnista ja valvonnasta annetun neuvoston asetuksen (ETY) N:o 793/93 mukaisesti komissio on antanut suositusluonnoksen neljää eri ainetta, lyhytketjuiset klooratut parafiinit mukaan luettuina, koskevien riskien arvioinnin tuloksista ja riskien vähentämisen toimintasuunnitelmista. Suositusluonnos saatettiin lopulliseen muotoonsa vuoden 1998 heinäkuussa, ja asetuksen 793/93 15 artiklan nojalla perustettu komitea antoi siitä yksimielisesti myönteisen lausunnon 28 päivänä heinäkuuta 1999. Komission hyväksyttyä suosituksen 12 päivänä lokakuuta 1999 se julkaistiin Euroopan yhteisöjen virallisessa lehdessä 13 päivänä marraskuuta 1999.

Riskinarvioinnissa todettiin, että vesiekosysteemit tarvitsevat erityistä suojelua.

Komission suosituksessa kehotettiin harkitsemaan yhteisön tasolla toimenpiteitä, joilla rajoitettaisiin lyhytketjuisten kloorattujen parafiinien markkinoille saattamista ja käyttöä erityisesti metallin työstössä ja nahkatuotteiden viimeistyksessä, ja todettiin lisäksi jatkotutkimusten tarve niiden käyttötarkoitusten määrittelemiseksi, joiden osalta poikkeukset ovat perusteltuja. Pääosasto III:n käynnistämässä puolueettomassa tutkimuksessa ei ole tullut esille näyttöä teollisuuden tarvitsemista poikkeuksista EU:ssa.

Myrkyllisyyttä, ekomyrkyllisyyttä ja ympäristöä käsittelevä tiedekomitea, jolta pyydettiin lausuntoa lyhytketjuisten kloorattujen parafiinien riskinarvioinnin tuloksista, totesi 27 päivänä marraskuuta 1998, että näiden kloorattujen parafiinien elinkaareen voi liittyä mahdollisia ympäristöriskejä, joita on mahdotonta hyväksyä, vaikka lyhytketjuisten kloorattujen parafiinien käyttö ei aiheutakaan kyseisille parafiineille ympäristön välityksellä altistuville työntekijöille, kuluttajille ja ihmisille ylipäätänsä merkittäviä riskejä.

Kyseisen suosituksen perusteella komissio ehdottaa vaarallisten aineiden ja valmisteiden markkinoille saattamisen ja käytön rajoituksista annetun direktiivin 76/769 mukaisia yhdenmukaistamistoimenpiteitä, jotta vältettäisiin kloorattuja parafiinejä koskevien kansallisten säädösten erilaisuuden aiheuttamat sisämarkkinoiden vääristymät. Kyseisen direktiivin kahdennellakymmenennellä muutoksella kielletään lyhytketjuisten kloorattujen parafiinien käyttö kahdella suosituksessa nimetyllä sovellusalalla eli metallin työstössä ja nahkatuotteiden viimeistyksessä. Lyhytketjuisten kloorattujen parafiinien muiden sovellusten osalta (maalien, pinnoitemateriaalien ja tiivisteaineiden pehmitteet ja kumivalmisteiden, muovien ja tekstiilien palosuoja-aineet) tulisi harkita riskien vähentämiseen tähtääviä toimenpiteitä kolmen vuoden kuluessa tämän direktiivin antamisesta tieteellisen tiedon ja tekniikan kehityksen perusteella.

On otettava huomioon, että ne yksitoista EU:n jäsenvaltiota, jotka ovat täysin hyväksyneet lyhytketjuisia kloorattuja parafiineja koskevan komission suosituksen, ovat sitoutuneet PARCOM-päätökseen 95/1, joka tehtiin vuonna 1995 Pariisin yleissopimuksen yhteydessä (kyseinen yleissopimus on kuulunut vuodesta 1998 OSPAR-yleissopimukseen). PARCOM-päätöksen mukaan lyhytketjuisten kloorattujen parafiinien käyttö on lopetettava aseittain seuraavan aikataulun mukaisesti: käyttö maalien ja pinnoitemateriaalien pehmitteinä, käyttö nestemäisissä metallintyöstöaineissa sekä käyttö kumivalmisteiden, muovien ja tekstiilien palosuoja-aineina 31 päivään joulukuuta 1999 mennessä ja käyttö tiivisteaineiden pehmitteinä 31 päivään joulukuuta 2004 mennessä. PARCOM-päätöksessä mennään siis komission suositusta pidemmälle, koska päätökseen on sisällytetty lyhytketjuisten kloorattujen parafiinien käyttö pehmitteinä ja palosuoja-aineina. Toisaalta komissio on mennyt suosituksessaan PARCOM-päätöstä pidemmälle ottamalla mukaan lyhytketjuisten kloorattujen parafiinien käytön nahkatuotteiden viimeistyksessä. Euroopan yhteisö ei ole PARCOM-päätöksen osapuoli. Yhdistynyt kuningaskunta ei ole hyväksynyt PARCOM-päätöstä. Itävalta, Kreikka ja Italia eivät ole OSPAR-yleissopimuksen sopimuspuolia.

2. EHDOTUKSEN PERUSTELUT JA TOISSIJAISUUSNÄKÖKOHDAT

Mitkä ovat ehdotuksen tavoitteet suhteessa yhteisön velvoitteisiin-

Ensimmäisenä tavoitteena on suojella ympäristöä ottamalla huomioon riskinarvioinnin löydökset.

Toisena tavoitteena on sisämarkkinoiden toiminnan turvaaminen.

Kuuluuko aloitteiden tekeminen yhteisön yksinomaiseen toimivaltaan vai onko toimivalta jaettu-

Vaarallisten aineiden sisämarkkinoiden toimivuuden säilyttämiseksi toteutettavat toimet kuuluvat yhteisön yksinomaiseen toimivaltaan. Tästä toimivallasta päätettiin neuvoston direktiivillä 76/769/ETY.

Minkälaisiin toimiin yhteisö voi ryhtyä-

Ainoa mahdollinen toimintatapa on tehdä ehdotus direktiivin 76/769/ETY muuttamiseksi kahdennenkymmenennen kerran.

Tarvitaanko yhtenäisiä sääntöjä- Eikö riitä, että säädetään tavoitteet, joiden saavuttamisesta jäsenvaltioiden on huolehdittava-

Ehdotetulla kahdennellakymmenennellä muutoksella vahvistetaan yhdenmukaiset säännöt lyhytketjuisten kloorattujen parafiinien markkinoille, jotta voitaisiin luoda niiden sisämarkkinat. Sillä taataan myös ympäristönsuojelun korkea taso. Ehdotettu kahdeskymmenes muutos on ainoa keino saavuttaa nämä tavoitteet. Pelkkä tavoitteiden asettaminen ei riittäisi.

3. EHDOTUKSEN SYYT

Tarve tämän ehdotuksen tekemiseksi kävi ilmeiseksi, kun PARCOM (maalta peräisin oleva meren pilaantumisen ehkäisemistä koskeva yleissopimus) hyväksyi vuoden 1995 kesäkuussa päätöksen 95/1, jolla asteittain lopetetaan lyhytketjuisten kloorattujen parafiinien käyttö neljässä eri sovellusluokassa. Ehdotus voitiin antaa vasta sen jälkeen, kun lyhytketjuisia kloorattuja parafiineja koskeva yhteisön riskinarviointi oli saatettu päätökseen.

Allekirjoittajien olisi pantava Pariisin komission päätös täytäntöön 31 päivän joulukuuta 1999 ja vuoden 2004 31 päivän joulukuuta välisenä aikana erityisistä käyttötarkoituksista riippuen. Kun otetaan huomioon se seikka, että kymmenen kyseisistä allekirjoittajista on myös EU:n jäsenvaltioita, tällainen täytäntöönpano vaarantaisi sisämarkkinat. Näin ollen komission ehdotuksen taustalla on halu ottaa käyttöön lyhytketjuisia kloorattuja parafiineja koskevat, unionin tasolla yhdenmukaistetut toimenpiteet yhteisön tekemän riskinarvioinnin ja kustannushyötyanalyysin perusteella.

4. KUSTANNUKSET JA HYÖDYT

4.1. Kustannukset

Ehdotetun direktiivin pitäisi aiheuttaa ainoastaan vähäisiä ongelmia teollisuudelle tai kaupalle, koska lyhytketjuisten kloorattujen parafiinien käyttö on vähenemässä niissä kahdessa sovelluksessa, joiden osalta rajoituksia suunnitellaan, ja yritykset ovat jo kehittäneet niitä korvaavia tuotteita.

4.2. Hyödyt

Ehdotuksesta saatavina hyötyinä ovat lyhytketjuisten kloorattujen parafiinien sisämarkkinoiden luominen sekä ympäristön suojelu.

5. SUHTEELLISUUS

Kahdennenkymmenennen muutoksen etuina olisivat sisämarkkinoiden luominen ja ympäristönsuojelu. Nämä edut saavutettaisiin vähäisin kustannuksin.

6. ASIANTUNTIJOIDEN KUULEMINEN VALMISTELTAESSA EHDOTUSTA 20. MUUTTAMISEKSI

Ehdotusta valmisteltaessa kuultiin useissa kokouksissa jäsenvaltioiden ja teollisuuden edustajia. Teollisuutta edusti CEFIC (Euroopan kemianteollisuuden neuvosto) ja COTANCE (nahkurien yhdistys).

7. YHDENMUKAISUUS PERUSTAMISSOPIMUKSEN KANSSA

Ehdotuksen tarkoituksena on helpottaa ympäristönsuojelun korkean tason toteuttamista, ja näin ollen se on perustamissopimuksen 95 artiklan 3 kohdan mukainen.

Ehdotukseen ei tarvita perustamissopimuksen 15 artiklassa tarkoitettuja erityismääräyksiä.

Ehdotus on 5 artiklan mukainen.

8. EUROOPAN PARLAMENTIN SEKÄ TALOUS- JA SOSIAALIKOMITEAN KUULEMINEN

Perustamissopimuksen 95 artiklan mukaisesti sovelletaan yhteispäätösmenettelyä Euroopan parlamentin kanssa. Talous- ja sosiaalikomiteaa on kuultava.

2000/0104 (COD)

Ehdotus: EUROOPAN PARLAMENTIN JA NEUVOSTON DIREKTIIVI tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 76/769/ETY muuttamisesta kahdennenkymmenennen kerran (lyhytketjuiset klooratut parafiinit)

(ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 95 artiklan,

ottavat huomioon komission ehdotuksen [1],

[1] EYVL L

ottavat huomioon talous- ja sosiaalikomitean lausunnon [2],

[2] EYVL L

noudattavat perustamissopimuksen 251 artiklassa määrättyä menettelyä [3],

[3] EYVL L

sekä katsovat seuraavaa:

(1) Perustamissopimuksen 14 artiklalla luodaan alue, jolla ei ole sisäisiä rajoja ja jolla taataan tavaroiden, henkilöiden, palvelujen ja pääomien vapaa liikkuvuus.

(2) Rajoitukset, joita tietyt jäsenvaltiot ovat hyväksyneet tai joita ne suunnittelevat PARCOM (maalta peräisin olevan meren pilaantumisen ehkäisemistä koskevan yleissopimuksen) tekemän päätöksen 95/1 vuoksi ja jotka koskevat lyhytketjuisten kloorattujen parafiinien käyttöä, vaikuttavat suoraan sisämarkkinoiden toteutumiseen ja toimintaan. Tämän vuoksi on tarpeen lähentää jäsenvaltioiden tämän alan lainsäädäntöä ja näin ollen muuttaa direktiivin 76/769/ETY [4] liite I.

[4] EYVL L 262, 27.9.1976, s. 201, direktiivi sellaisena kun se on viimeksi muutettuna komission direktiivillä 99/77/EY (EYVL L 207, 6.8.1999, s. 18).

(3) Lyhytketjuiset klooratut parafiinit luokitellaan ympäristölle vaarallisiksi, koska ne ovat hyvin myrkyllisiä vesieliöille ja saattavat vaikuttaa pitkällä aikavälillä haitallisesti vesiympäristöön.

(4) Komissio on aineiden vaarojen arvioinnista ja valvonnasta annetun neuvoston asetuksen (ETY) N:o 793/93 mukaisesti antanut suosituksen erityistoimenpiteistä, joilla rajoitetaan lyhytketjuisten kloorattujen parafiinien käyttöä erityisesti nestemäisissä metallintyöstöaineissa ja nahkatuotteiden viimeistykseen tarkoitetuissa tuotteissa vesiympäristön suojelemiseksi.

(5) Lyhytketjuisia kloorattuja parafiineja koskevia säännöksiä tarkastellaan uudelleen uuden tieteellisen tiedon valossa erityisesti lyhytketjuisia kloorattuja parafiineja sisältävien tuotteiden päästöjen osalta.

(6) Myrkyllisyyttä, ekomyrkyllisyyttä ja ympäristöä käsittelevä tiedekomitea antoi 27 päivänä marraskuuta 1998 lausunnon suosituksessa mainituista lyhytketjuisten kloorattujen parafiinien käytön riskeistä.

(7) Tämän direktiivin säännökset eivät vaikuta työntekijöiden terveyden ja turvallisuuden suojelemisesta työpaikalla annettuun yhteisön lainsäädäntöön, erityisesti toimenpiteistä työntekijöiden turvallisuuden ja terveyden parantamisen edistämiseksi työssä annettuun neuvoston direktiiviin 89/391/ETY [5] ja työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä annettuun neuvoston direktiiviin 98/24/EY [6].

[5] EYVL L 183, 29.6.1989, s. 1.

[6] EYVL L 131, 5.5. 1998, s. 11.

OVAT ANTANEET TÄMÄN DIREKTIIVIN:

1 artikla

Muutetaan direktiivin 76/769/ETY liite I tämän direktiivin liitteen mukaisesti.

2 artikla

1. Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 31 päivänä joulukuuta 2001 [vuoden kuluttua sen voimaantulosta]. Niiden on ilmoitettava tästä komissiolle viipymättä.

Niiden on sovellettava näitä säännöksiä 1 päivästä heinäkuuta 2002 [kahdeksantoista kuukauden kuluttua tämän direktiivin voimaantulosta].

2. Näissä jäsenvaltioiden antamissa säännöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

3 artikla

Tämä direktiivi tulee voimaan kahdennentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

4 artikla

Tämä direktiivi on osoitettu kaikille jäsenvaltioille.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja

LIITE

Lisätään seuraava kohta direktiivin 76/769/ETY liitteeseen I

"XXX Alkaanit, C10-C13, kloori- (lyhytketjuiset klooratut parafiinit)

CAS-nro 85535-84-8 // 1. Ei saa saattaa markkinoille käytettäväksi aineina eikä valmisteiden ainesosina - metallin työstössä, - nahan rasvausseoksissa.

2. Euroopan komissio tarkastelee lyhytketjuisia kloorattuja parafiineja koskevia säännöksiä uudelleen jäsenvaltioiden kanssa ennen 1 päivää tammikuuta 2003 lyhytketjuisten kloorattujen parafiinien terveys- ja ympäristöriskejä koskevan mahdollisen uuden ja asian kannalta merkityksellisen tieteellisen tiedon valossa.